Lajòdani Fè Egzekite 2 Militan Islamik
fevriye 04, 2015
Patizan ak manm fanmi pilòt jòdanyen, Lyetnan Muat "Maaz" al-Kassasbeh, manifeste kòlè yo aprè yon video te montre militan Eta Islamik la te touye pilòt la, ki mouri kankannen nan dife.
Gouvènman peyi Jòdani an fè egzekite 2 militan islamik nan douvanjou jounen mèkredi 4 fevriye 2015 la, aprè Gwoup Eta Islamik la te touye Muat « Maaz » al-Kassasbeh, yon pilòt jòdanyen ki te tonbe anba men konbatan l yo. Avyon pilòt la te tonbe pandan li tap mennen yon misyon kont konbatan islamik yo nan peyi Siri nan mwa janvye pase a.
Otorite jòdanyen yo fè pann Sajida al-Rishawi, yon fanm irakyèn lajistis te kondane amò pou wòl li te jwe nan yon operasyon suisid ak bonm ki te dewoule nan kapital la, Amman, an 2005; yon lòt militan yo fè egzekite menm jan rele Ziad al-Karbouly, yon lòt sitwayen irakyen ki te gen bon jan lyezon ak rezo al-Kaida a.
Nan jounen madi 3 fevriye a, militan islamik yo te fè parèt sou entènèt la yon video ki te montre pilòt jòdanyen an ki te nan yon kaj ak gwo flanm-dife sou li pandan kèk militan ame tap gade; dife a te boule pilòt la jiskaske misye mouri. Gwoup Eta Islamik la te egzije liberasyon militant irakyèn nan, Sajida al-Rishawi, nan kad yon echanj prizonye; men gouvènman jòdanyen an te refize mache nan lojik sa a toutotan li pat gen prèv ki ta montre pilòt al-Kassasbeh te vivan toujou. Daprè otorite yo nan Amman, sanble yo te touye pilòt la sa gen yon mwa deja.